<classify> NCHI ya Romania imeahidi kuisaidia Tanzania kwa kufadhili masomo ya shahada za juu kwa wahadhiri na wataalamu wa vyuo vikuu watakaokwenda kusoma nchini humo.Hayo yamebainishwa na Balozi wa Heshima wa Romania, Daniela Gitman baada ya kuteta na Waziri wa Elimu, Sayansi na Teknolojia, Profesa Joyce Ndalichako jijini hapa.Katika kikao chetu na Waziri wa Elimu, tumekubaliana kutoa ufadhili wa masomo ya shahada za juu kwa wahadhiri na wataalamu Vyuo Vikuu vya Tanzania katika fani ambazo Umoja wa Wakuu wa Vyuo Vikuu Tanzania utapendekeza kulingana na vipaumbele vya nchi.Balozi Gitman alisema Romania imeiteua Tanzania chimbuko la kuanzishwa ushirikiano kwa nchi za Afrika Mashariki katika elimu.Nchi yangu imeiteua Tanzania kuwa chimbuko la kuanzishwa kwa ushirikiano kati Serikali ya Romania na nchi za Afrika Mashariki maeneo mbalimbali ambapo tunaanza na elimu, alisema.Balozi Gitman aliongeza: Hii ni mara ya kwanza kwa nchi yake kuingia Ukanda wa Afrika Mashariki kwa lengo la kushirikiana nyanja mbalimbali za maendeleo, amesema.Alisema baada ya sekta ya elimu, Romania pia itashirikiana na Tanzania utalii na biashara. Balozi Gitman alisema pamoja na kufadhili wahadhiri, wamekubaliana kupitia Vyuo Vikuu kuanza utaratibu wa kubadilishana uzoefu na utaalamu, ambapo wahadhiri kutoka Tanzania wataenda Romania na kuja kwa vipindi vifupi.Romania pia imetoa fursa ya kufadhili masomo ya Elimu ya Juu kwa wanafunzi watano kila fani itakayopendekezwa kusoma katika vyuo vikuu.Wizara ya Elimu kwa kushirikiana na vyuo vikuu wataratibu upatikanaji wa wanufaika. Waziri Ndalichako ameishukuru Serikali ya Romania na kuahidi kushirikiana nao zaidi.Pia Profesa Ndalichako alitumia fursa hiyo kuagiza Umoja wa Wakuu wa Vyuo Vikuu nchini kuhakikisha wanakamilisha kuandaa makubaliano ya ushirikiano huo pamoja na taratibu za utekelezaji wa ushirikiano huo.Kikao hicho kilihudhuriwa pia na Naibu Katibu Mkuu Wizara ya Elimu, Sayansi na Teknolojia Prof James Mdoe na Kaimu Mkurugenzi wa Elimu Juu Wizara ya Elimu Sayansi na Teknolojia, Dk Keneth Hosea na Mkurugenzi wa Sayansi Tekinolojia na Ubunifu, Dk Maulilo Kipanyula.Hata hivyo, utekelezaji unatarajiwa kuanza baada ya kusaini makubaliano ya ushirikiano na programu za maunzi kwa wanufaika zinatarajiwa kuanza Oktoba Mwaka huu.  <topic>: KITAIFA 